Innisfree Daily UV Protection Cream No Sebum SPF35 PA+++ » Oh My Brush
june 2, 2017 - 14:27
Szinte minden nap van rajtam fényvédő, de ilyenkor tavasszal, nyáron a mattító darabok előnyt élveznek, s az is fontos, hogy szép legyen az összetevőlistájuk is. Ennek a tisztán fizikai, mattító fényvédőnek az elődje a kedvencem volt, de vajon mit tud az új Innisfree Daily UV Protection Cream No Sebum SPF35 PA+++?
A koreai, japán márkáknál általában évente megújulnak a legnépszerűbb termékek, a fényvédőknél különösen észrevehető ez a trend. Szerintem inkább marketingfogás ez, bár tény, hogy az összetevőlistákon is alakítanak. Az Innisfree Daily UV Protection Cream No Sebum SPF35 PA+++ idén váltotta sokak kedvencét, az Innisfree Eco Safety No Sebum Sunblock SPF35 PA+++ krémet. Mivel nekem ez nagyon bevált, így nem volt kérdés, hogy újraveszem, bár most már akkor az új változatot természetesen. Az INCI nem teljesen ugyanaz, mégis nagyon hasonlóra sikerült a két krém: nem hiszem, hogy meg tudnám különböztetni őket.
Egy nagyon kíméletes, tisztán fizikai fényvédőről beszélünk, ami könnyen kenhető, nem nehéz a bőrön, tartós, s egész napra mattít is! Nagyon ritka az ilyen, főleg ha azt is hozzáteszem, hogy alkoholmentes, de az Innisfree-nek mégis sikerült alkotnia egy ennyire remek krémet. A két fizikai fényvédő (cink-oxid és titánium-dioxid) együtt nagyon jól véd a káros napsugárzások ellen, érzékeny bőrűek is használhatják őket, hiszen nemcsak védik, de nyugtatják is a bőrt. Két hátrányuk van: általában nehezek és mindenképp fehér réteget hagynak maguk után. Az első problémát az Innisfree nagyon szépen megoldotta, egy elég könnyű krémet kapunk, amit kényelmes viselni egész nap, sminkalapnak is jó! Viszont nem színezett, így a fehérré festi az arcot, de egy kis színezett púder vagy vékony réteg bb krém ezt eltakarja.
Az új változattal is teljesen elégedett vagyok, ugyanolyan szuper, mint a régi, kombinált és zsíros bőrűeknek egy álom, de száraz bőrre nem biztos, hogy be fog válni, hiszen nem hidratál. Bár én általában teljes arcra kenem, de az is előfordul (amikor hámlasztással kiszárítom az arccsonttól lefelé a bőrömet), hogy oda olyankor más, hidratálóbb fényvédőt kenek. Miért ne? Akinek kombinált a bőre, az már megszokta, hogy az arc különböző pontjaira más termékeket használ. Ez csak egy tipp azoknak, akiknek szintén olyan furcsán kombinált a bőre, mint nekem 😀 A T-vonal megmentője, csak azt akartam hangsúlyozni! 🙂
Röviden? Ez egy szuper fényvédő azoknak, akik kíméletes krémet keresnek (fizikai fényvédő, alkoholmentes), de fontos, hogy ne zsírosodjon, fényesedjen ki a bőrük nap közben: a mattító hatása ennek kiváló! Ha nem probléma a fehér réteg (nem túl feltűnő egyébként), akkor azoknak ezt csak ajánlani tudom, nem fognak csalódni.
Innisfree Daily UV Protection Cream No Sebum SPF35 JOLSE webshop | eBay
Nagyon jól mattít
Parfüm van benne